KS Daily View 17.02.2021 ตลาดหุ้นมีโอกาสพักฐานในระยะสั้น ระยะยาวยังมองเชิงบวก
17 กุมภาพันธ์ 2564

ตลาดหุ้นมีโอกาสพักฐานในระยะสั้น ระยะยาวยังคงมุมมองเชิงบวก
หากนับตั้งแต่วิกฤตโควิด-19 ในช่วงกลางปีที่ผ่านมา ซึ่งส่งผลให้เกิดภาวะถดถอยทางเศรษฐกิจ (Recession) ทั่วโลก เราพบว่าหลายสินทรัพย์เสี่ยง รวมถึงสินค้าโภคภัณฑ์ ถูกนักลงทุนเทขายทำกำไรออกมาอย่างมีนัยยะเพื่อโยกเงินเข้าสินทรัพย์ปลอดภัยอย่างดอลลาร์ (แข็งค่าขึ้นแตะระดับ 102.8) และพันธบัตรรัฐบาลสหรัฐ (Bond yield ปรับตัวลดลงกว่า 120bps มาอยู่ที่ 0.6%) นอกจากนี้กำไรของบริษัทจดทะเบียนก็ถูกปรับประมาณการลงเช่นเดียวกัน (สำหรับประมาณการ EPS ของ SET Index ถูกปรับลดลงกว่า 49%) ซึ่งหลังจากนั้นธนาคารกลางในหลายๆ ประเทศจึงได้มีการดำเนินนโยบายการเงินแบบผ่อนคลายทั้งในเชิงปริมาณและอัตราดอกเบี้ยนโยบาย โดยเฉพาะธนาคารกลางสหรัฐ (FED) ซึ่งได้ทำการอัดฉีดสภาพคล่องเข้าสู่ระบบผ่านโครงการ QE4 จนทำให้ขนาดของงบดุลเพิ่มขึ้นจนทำระดับสูงสุดเป็นประวัติการณ์เหนือ 7.0ล้านล้านเหรียญสหรัฐ อีกทั้งยังปรับลดอัตราดอกเบี้ยนโยบายลงเข้าใกล้ระดับ 0% ทั้งนี้รัฐบาลยังได้มีการออกมาตรการกระตุ้นเศรษฐกิจอัดฉีดเงินเพื่อช่วยเหลือธุรกิจและประชาชนที่ได้รับผลกระทบ ส่งผลให้อัตราผลตอบแทนพันธบัตรที่แท้จริงติดลบกว่า 1% ในขณะที่ดอลลาร์พลิกกลับมาอ่อนค่าและทำระดับต่ำสุดในรอบ 36เดือนที่ 89.2
อย่างไรก็ดี ในช่วง4Q20 ที่ผ่านมาจนถึงปัจจุบัน เราเริ่มเห็นพัฒนาการสำคัญของวัคซีนต้านโควิด-19 และการเริ่มทยอยฉีดให้กับประชาชนในหลายๆ ประเทศทั่วโลกรวมแล้วกว่า 176ล้านโดส 78ประเทศ (เฉลี่ยวันละ 6ล้านโดส) ขณะที่สหรัฐได้ทำการฉีดให้กับประชาชนในประเทศไปแล้วกว่า 55ล้านโดส (วันละ 1.65ล้านโดส) คิดเป็น 15%ของจำนวนประชากรทั้งหมด ซึ่งเราเริ่มเห็นจำนวนตัวเลขผู้ติดเชื้อโควิด-19 เฉลี่ย 7วันที่ลดลงจากระดับ 2.2แสนราย เหลือเพียง 8-9หมื่นรายในสหรัฐ ทำให้ความคาดหวังในการกลับมาเปิดประเทศรวมถึงความคาดหวังในการฟื้นตัวของเศรษฐกิจเพิ่มสูงขึ้น โดยล่าสุดเราพบว่าความคาดหวังเงินเฟ้อ (Breakeven inflation) ปรับตัวขึ้นสูงสุดในรอบ 5ปีที่ 2.3% ขณะที่เราเริ่มเห็นเม็ดเงินที่ไหลออกจากตลาดพันธบัตรกลับเข้ามาเก็งกำไรในตลาดหุ้นอีกครั้ง โดยปัจจุบัน Bond yield 10ปีของสหรัฐปรับตัวขึ้นแตะระดับสูงสุดในรอบ 1ปีที่ 1.26% และส่วนต่างอัตราผลตอบแทนพันธบัตรสหรัฐอายุ 30ปีและ 5ปีปรับขึ้นทำระดับสูงสุดในรอบ 6ปีที่ 150bps ซึ่งภาพดังกล่าวที่เรากล่าวมาทั้ง Yield Curve ที่มีลักษณะชันขึ้นแบบ Bear Steepening รวมถึงดอลลาร์ที่ยังอยู่ในทิศทางอ่อนค่า และสภาพคล่องที่ยังล้นระบบ ทำให้เรามองว่าตลาดจะเปลี่ยนเข้าสู่ภาวะ Reflation ซึ่งเรามีมุมมองเชิงบวกต่อการลงทุนในตลาดหุ้น (เราประเมินกรอบเป้าหมาย SET Index ใน 12เดือนข้างหน้าที่ 1,610จุด) โดยเฉพาะหุ้นกลุ่ม Cyclical play อย่างธนาคาร การเงิน และพลังงาน และคาดว่าการลงทุนในตลาดหุ้นประเทศเกิดใหม่ (Emerging market) จะให้ผลตอบแทนที่ดีกว่าการลงทุนในตลาดหุ้นประเทศพัฒนาแล้ว (Developed market) ซึ่งหากนับตั้งแต่ต้นปีเราพบว่าตลาดหุ้นฝั่ง EM ให้ผลตอบแทนที่สูงกว่า DM ประมาณ 4-5%
มุมมองตลาดหุ้น/ กลยุทธ์การลงทุน คงมุมมองกรอบการแกว่งตัวของ SET Index ที่ 1,500-1,535จุดในสัปดาห์นี้ วันนี้แนะ KCE
หุ้นแนะนำ KCE (พื้นฐาน 60.00 บาท) บริษัทรายงานกำไรปกติไตรมาส 4/2563 ที่ 418 ลบ. (+95.2% YoY , +132.2% QoQ) มากกว่าที่เราคาดไว้ 11% และสูงกว่าที่ตลาดคาดไว้ 7% ด้วยปัจจัยหนุนหลักจากยอดขายที่สูงกว่าคาด เรายังคงมุมมองบวกต่อ KCE จากยอดสั่งผลิตจำนวนมาก การขยายกำลังการผลิต และช่วงขาขึ้นของ GPM จาก operating leverage และต้นทุนที่ลดลง นอกจากนี้ เราเชื่อมั่นว่าราคาหุ้นจะยังเคลื่อนไหวในทิศทางขาขึ้นจากแนวโน้มกำไรสุทธิที่เติบโตมากขึ้น โดยคาดว่ากำไรสุทธิของ KCE จะขยายตัวขึ้นทั้งในเชิง YoY และ QoQ ในทุกไตรมาสในปีนี้ ขณะที่บริษัทรายงานกำไรสุทธิไตรมาส 4/2563 ออกมาที่ 381 ลบ. เพิ่มขึ้น 51.1% YoY และ 52.2% QoQรายงานตัวเลขเศรษฐกิจ ติดตาม ตัวเลขการส่งออกของญี่ปุ่นเดือน ม.ค. คาด +6.6% YoY ตัวเลข CPI อังกฤษเดือน ม.ค. คาด +0.5% YoY ตัวเลข Core PPI ของสหรัฐฯ เดือน ม.ค. คาด +1.3% YoY และ +0.3% MoM ตามลำดับ ตัวเลข Retail sales สหรัฐฯ เดือน ม.ค. คาด +0.7% MoM และตัวเลขผลผลิตภาคอุตสาหกรรมของสหรัฐฯ เดือน ม.ค. คาด +0.4% MoM วันพฤหัสฯ ติดตาม ตัวเลขยอดผลิต และยอดขายรถยนต์ของไทยเดือน ม.ค. ตัวเลข CPI ของยูโรโซนเดือน ม.ค. คาด +0.9% YoY ตัวเลขยอดอนุญาตก่อสร้างในสหรัฐฯเดือน ม.ค. คาด -2.1% MoM เป็น 1.668 ล้านยูนิต ตัวเลข Export price index และ Import price index ของสหรัฐฯ เดือน ม.ค. คาด +0.4% และ +1% MoM ตามลำดับ ตัวเลขยอดก่อสร้างบ้านในสหรัฐฯ เดือน ม.ค. คาด -1.1% MoM เป็น 1.65 ล้านยูนิต ตัวเลขปริมาณน้ำมันดิบสหรัฐฯรายสัปดาห์และตัวเลขการขอรับสวัสดิการว่างงานรายสัปดาห์ของสหรัฐฯ วันศุกร์ ติดตาม ตัวเลขคาดการณ์ PMI ภาคการผลิตเดือน ก.พ.ของเยอรมัน และของยูโรโซนคาดทรงตัว MoM ที่ 57 จุด และ 54.3 จุด ตามลำดับ ตัวเลข Retail Sales ของอังกฤษเดือน ม.ค. คาด +1.2% MoM ตัวเลขยอดขายบ้านมือสองของสหรัฐฯ เดือน ม.ค. คาด -1% MoM เป็น 6.6 ล้านยูนิต และตัวเลขคาดการณ์ PMI ภาคการผลิตเดือน ก.พ.ของสหรัฐฯ คาด -1% MoM เป็น 58.5 จุด